ΨΗΦΙΣΜΑ ΤΟΥ ΣΥΜΒΟΥΛΙΟΥ και των αντιπροσώπων των κυβερνήσεων των κρατών μελών που συνήλθαν στα πλαίσια του Συμβουλίου της 13ης Φεβρουαρίου 1989 σχετικά με τις νέες εξελίξεις της κοινοτικής συνεργασίας στον τομέα της πολιτικής άμυνας ( 89/C 44/03 )

ΤΟ ΣΥΜΒΟΥΛΙΟ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ, Υπενθυμίζοντας το ψήφισμά τους της 25ης Ιουνίου 1987 σχετικά με την καθιέρωση κοινοτικής συνεργασίας στον τομέα της πολιτικής άμυνας, Έχοντας λάβει γνώση της ανακοίνωσης της Επιτροπής σχετικά με τις νέες εξελίξεις της κοινοτικής συνεργασίας στον τομέα της πολιτικής άμυνας, Ενόψει των πρώτων αποτελεσμάτων που προέκυψαν από την εφαρμογή του ψηφίσματος αυτού και από την υλοποίηση των πρώτων δράσεων που αποφασίστηκαν στο πλαίσιο αυτό, Πεπεισμένοι ότι η συνέχιση της δράσης αυτής και η ανάληψη νέων πρωτοβουλιών, σε κοινοτικό επίπεδο, για μια σειρά τομέων που συνδέονται με την προστασία των πολιτών και των αγαθών τους, με τη βοήθεια και την αλληλεγγύη σε περίπτωση σοβαρών κρίσεων, φυσικών καταστροφών ή καταστροφών λόγω ανθρώπινου παράγοντα, θα συνέβαλαν επιπλέον στην πρόοδο της Ευρώπης των Πολιτών, Πεπεισμένοι ότι η υλοποίηση των δράσεων που αναφέρονται στο ανωτέρω ψήφισμα της 25ης Ιουνίου 1987 παρείχε τα πρώτα στοιχεία για ορθολογικότερη και πιο συντονισμένη διαχείριση των καταστάσεων κρίσεως που προκαλούνται από καταστροφές και των οποίων η έκταση μπορεί να υπερβαίνει τη δυνατότητα επέμβασης του ενδιαφερόμενου κράτους μέλους, Πεπεισμένοι ότι νέες πρωτοβουλίες και κατάλληλα μέτρα στον τομέα αυτόν θα ευνοούσαν επίσης τον συντονισμό και την ολοκλήρωση των υπαρχουσών γνώσεων και των μέσων και δυνατοτήτων που υπάρχουν, από τεχνική και επιστημονική άποψη, καθώς και την καλύτερη κινητοποίηση των ανθρώπινων πόρων, Υπογραμμίζοντας ότι τα σχεδιαζόμενα νέα μέτρα δεν επηρεάζουν την κατάστρωση ή τη διαχείριση σχεδίων επείγουσας επέμβασης τα οποία καταρτίζουν τα κράτη μέλη για την αντιμετώπιση καταστροφών, Εκτιμώντας ότι, σε ορισμένο αριθμό κινδύνων, όπως οι κίνδυνοι που προέρχονται από την πυρηνική ενέργεια, συνεχίζουν να εφαρμόζονται ειδικές διαδικασίες, Εκτιμώντας ότι, για μια καλύτερη πολιτική άμυνα, είναι σκόπιμο να δημιουργηθεί ένας ενιαίος συμπληρωματικός αριθμός κλήσης έκτακτης ανάγκης, σύμφωνα με την ευχή που διετύπωσε στους προσανατολισμούς του το Συμβούλιο στις 30 Ιουνίου 1988, Εκτιμώντας ότι πρέπει να χρησιμοποιηθούν, στην πολιτική άμυνα, οι δυνατότητες που προσφέρουν οι πρόσφατες εξελίξεις στον τομέα των τηλεπικοινωνιών, Πεπεισμένοι ότι επιβάλλεται να πραγματοποιηθούν ευρείες ενημερωτικές εκστρατείες στον τομέα της πολιτικής άμυνας,1 . ΣΗΜΕΙΩΝΟΥΝ τις εργασίες που πραγματοποίησε η Επιτροπή, μαζί με τα κράτη μέλη, για την κατάρτιση μητρώου των τραπεζών δεδομένων στον τομέα της πολιτικής άμυνας και των χρησιμοποιουμένων συστημάτων,2.ΣΥΜΦΩΝΟΥΝ να διευκολύνουν την καλύτερη ανταλλαγή πληροφοριών που περιέχουν οι τράπεζες δεδομένων που υπάρχουν στα κράτη μέλη,3 .ΛΑΜΒΑΝΟΥΝ ΥΠΟ ΣΗΜΕΙΩΣΗ την πρόθεση της Επιτροπής να αξιολογήσει, σε συνεργασία με τους εθνικούς εμπειρογνώμονες, εντός προθεσμίας 12 μηνών το πολύ, τις ανάγκες των κρατών μελών, υπό το πρίσμα ιδίως, της δυνατότητας εφαρμογής ενός συστήματος διασύνδεσης των τραπεζών δεδομένων, όπως περιγράφεται στην ανακοίνωσή της . Ενδεχομένως, ύστερα από νέα προσφυγή στο Συμβούλιο, θα μπορούσε να γίνει η έναρξη μιας πειραματικής φάσης με στόχο την οργάνωση κοινής ανταπόκρισης στις ανάγκες,4.ΖΗΤΟΥΝ από την Επιτροπή να αναλάβει πρωτοβουλίες για τη σύνταξη, πριν από το 1990, ενός λεξικού πολύγλωσσης ορολογίας στον τομέα της πολιτικής άμυνας, η ανάγκη του οποίου αναγνωρίζεται όχι μόνο σε τεχνικό επίπεδο ( τράπεζες δεδομένων ) αλλά και για να επιτευχθεί καλύτερη τεχνική επικοινωνία μεταξύ των ομάδων βοήθειας που καλούνται να επέμβουν σε καταστάσεις έκτακτης ανάγκης έξω από τα σύνορά τους,5.ΥΠΟΓΡΑΜΜΙΖΟΥΝ ότι είναι σκόπιμο να δημιουργηθεί ένας ενιαίος συμπληρωματικός αριθμός κλήσης έκτακτης ανάγκης για όλη την Κοινότητα που, θα επιτρέπει, μεταξύ άλλων, στους πολίτες να απευθύνονται, σε περιπτώσεις έκτακτης ανάγκης, στις αρμόδιες εθνικές υπηρε σίες βοήθειας και του οποίου η εισαγωγή στα κράτη μέλη θα γίνει προοδευτικά,6.ΣΥΜΦΩΝΟΥΝ ότι είναι αναγκαίο να βελτιωθεί η διαβίβαση των απαιτουμένων πληροφοριών για την πρόληψη και τον έλεγχο των καταστροφών, διευκολύνοντας τη χρησιμοποίηση προωθημένων συστημάτων πληροφόρησης και τηλεπικοινωνίας, και ιδίως των μέσων αεροδιαστημικής . Προς το σκοπό αυτό, υποστηρίζουν την πρόθεση της Επιτροπής, αφενός να προχωρήσει, μαζί με τους εθνικούς εμπειρογνώμονες, πριν από το τέλος του 1989, στη σύνταξη καταλόγου των αναγκών καθώς και στην ανάλυση των μέσων που θα επιτρέψουν την αντιμετώπισή τους, και αφετέρου να αντλήσει χρήσιμα διδάγματα από τις ασκήσεις προσομοίωσης που προβλέπονται το 1989 όσον αφορά τα συστήματα επικοινωνίας που δίδουν περισσότερες ελπίδες, λαμβάνοντας υπόψη και τη χρησιμοποίηση δορυφόρων,7.ΥΠΟΣΤΗΡΙΖΟΥΝ την πρόθεση της Επιτροπής να αρχίσει μελέτη για το εφικτό και το κόστος μιας πρώτης δωδεκάμηνης εκστρατείας στην Κοινότητα, ( Μάιος 1990 - Απρίλιος 1991 ), για να επαυξηθεί και να αναπτυχθεί η δράση πληροφόρησης και εκπαίδευσης του κοινού στον τομέα της πολιτικής άμυνας . Τα αποτελέσματα της μελέτης αυτής, περιλαμβανομένης και της χρηματοδότησης της ενδεχόμενης εκστρατείας, καθώς και όποια πρόταση δράσης θα έκρινε σκόπιμο να υποβάλει η Επιτροπή, θα υποβληθούν στο Συμβούλιο πριν από την 1η Μαΐου 1989,8.ΖΗΤΟΥΝ από την Επιτροπή να καταρτίσει, εντός εξαμήνου, μελέτη για όλα τα μέτρα άμυνας που θα έχει λάβει, για την αντιμετώπιση των κινδύνων από πυρκαϊά και καταστροφές και για την εξασφάλιση της πολιτικής άμυνας .